HR Službeni list Europske unije C 251/12

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 251/07

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„GOFIO CANARIO”

EZ br.: ES-PGI-0005-0942-24.01.2012

ZOZP ( X ) ZOI ( )

1. Naziv

„Gofio Canario”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, svježi ili prerađeni

3.2. Opis proizvoda na koji se primjenjuje naziv iz točke 1.

„Gofio Canario” je proizvod koji se proizvodi na arhipelagu Kanarskih otoka mljevenjem prženog zrnja, s dodatkom morske soli ili bez nje. Ponekad Gofio može sadržavati mahunarke, koje se obrađuju na isti način kao i žitarice.

Fizikalna i organoleptička svojstva

„Gofio Canario” praškasta je tvar koja sliči brašnu i čija je veličina čestica slična brašnu od punog zrna.

Ima sljedeća organoleptička svojstva:

— Izgled: boja je u rasponu od bjelokosno žute, preko boje meda, do tamno crvene, ovisno o stupnju prženja i korištenoj sirovini.

— Miris: arome prženja, povrća i oraha od srednjeg do jakog intenziteta, ovisno o korištenoj sirovini.

— Okus: glatkoća, ljepljivost u ustima i okusi koji ovise o stupnju prženja, poput moke, kave i svježe pečenih keksa.

— Opip: izraženi osjećaj glatkoće i ljepljivosti zbog veličine čestica.

Kemijska svojstva

— bjelančevine: najmanje 7,0 %

— najmanje sirovih vlakana 1,5 %

— ugljikohidrati: najmanje 45 %

— masti: najviše 5 %

3.3. Sirovine (samo za prerađene proizvode)

— žitarice: pšenica, kukuruz, ječam, raž, zob, riža.

— mahunarke: bob, slanutak, soja.

— morska sol.

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Prva faza: čišćenje To uključuje čišćenje zrnja i/ili mahunarki koji se koriste kao sirovina radi uklanjanja komadića materijala biljke, slomljenog zrnja ili drugih stranih tvari. Čišćenje se obavlja mehanički, bilo korištenjem strojeva za rešetanje zrnja koji mogu djelovati s jakom strujom zraka, bilo korištenjem cernideras ili zarandas (ručnih sita).

Druga faza: prženje i hlađenje Korištenjem strojeva za prženje sirovina se grije s time da temperatura ne prijeđe 200 °C. Prženi proizvod potom se ostavlja kako bi se ohladio na sobnu temperaturu u vrećama ili kutijama za hlađenje. Postupak hlađenja može se ubrzati korištenjem otvorenih pokretnih traka ili propuhivanjem.

Treća faza: mljevenje Mljevenje je ključna faza u procesu proizvodnje gofija. Prženo zrnje prebacuje se u područje za mljevenje, gdje se melje. Mlinar opipom proizvoda sam odlučuje kada mljevenje treba prestati. Kada proizvod ima odgovarajuću kombinaciju glatkoće i ljepljivosti, mljevenje prestaje. Organoleptičke provjere obavlja glavni mlinar prije nego se proizvod pakira, a rezultati se bilježe.

Četvrta faza: pakiranje Na taj način dobiveni gofio drži se u skladištima do pakiranja, koje se obavlja automatski, poluautomatski ili ručno.

3.6. Posebna pravila o rezanju, ribanju, pakiranju itd.

Gofio, suha, praškasta tvar s izraženim organoleptičkim svojstvima, mora se pakirati što je prije moguće nakon prženja i mljevenja pa se konačni proizvod mora pakirati na Kanarskim otocima radi zaštite kvalitete.

3.7. Posebna pravila za označivanje

Logotip ZOZP Europske unije i naziv „Gofio Canario” moraju na etiketi biti jasno vidljivi.

Gofio koji spada pod zaštićenu oznaku zemljopisnog podrijetla namijenjen konzumaciji mora nositi sekundarnu etiketu s brojem. Brojčano označavanje odobrava i provjerava inspekcijsko tijelo. U svim slučajevima etiketa mora biti pričvršćena prije stavljanja na tržište i na takav način da ponovna uporaba nije moguća.

Otok i područje proizvodnje te podrijetlo sirovine mogu se spomenuti na etiketi.

Ako je gofio mljeven kamenom, riječi „tradicionalni zanatski proizvod” ili „iz kamenog mlina” mogu se nalaziti na etiketi.

4. Sažeta definicija zemljopisnog područja

ZOZP „Gofio Canario” proizvodi se na arhipelagu Kanarskih otoka.

Arhipelag Kanarskih otoka nalazi se u umjerenoj sjevernoatlantskoj zoni, između 27° 37′ i 29° 25′ sjeverno (suptropska lokacija) i 13° 20′ i 18° 10′ zapadno od Greenwicha. Afrička obala je 100 km od najbližeg i 500 km od najudaljenijeg otoka.

5. Povezanost sa zemljopisnim područjem

5.1. Posebnost zemljopisnog područja

Razlozi za ovaj zahtjev za ZOZP jesu ugled naziva, koji proizlazi iz tradicionalnog proizvodnog procesa i vještine glavnog mlinara pri određivanju trenutka prestanka prženja i mljevenja. Gofio se na Kanarskim otocima tako proizvodi od davnina. Vještina glavnog mlinara ključna je za određivanje trenutka prestanka prženja i mljevenja. To je tradicija specifična za Kanarske otoke koja se prenosi kroz generacije.

Bez obzira na to proizvodi li se „Gofio Canario” u kamenom mlinu ili mlinu s metalnim valjcima, glavni mlinar uvijek postoji. Vrijeme mljevenja nije programirano. Mljevenje prestaje kada glavni mlinar, također poznat kao mlinar zanatlija, kaže da treba prestati. Suvremena tehnologija nije promijenila tradicionalnu ulogu glavnog mlinara jer je on taj koji točno zna kada mljevenje treba prestati. To je još uvijek zanatski postupak jer ne postoji industrijsko programiranje ili fiksno vrijeme za određivanje prestanka mljevenja: to ovisi o odluci glavnog mlinara. On zna kada mljevenje treba prestati na temelju organoleptičkih svojstava. Isto se odnosi i na prženje. Svaki glavni mlinar prilagođava vrijeme prženja i temperaturu vrsti zrnja i kvalitativnim svojstvima serije, na temelju aroma koja osjeti i izravnom procjenom proizvoda kako izađe iz stroja za prženje. Ta organoleptička svojstva opisana su u točki 3.2. ovog dokumenta.

Uloga glavnog mlinara, čija se vještina određivanja trenutka prestanka svakog procesa prenosi s oca na sina, temelj je proizvodnog procesa „Gofija Canarija”.

5.2. Posebnost proizvoda

Sljedeće povijesne činjenice potvrđuju ugled i karakter „Gofija Canarija”:

— Prvi Europljani koji su došli na Kanarske otoke opazili su da autohtono stanovništvo priprema proizvod od ječma i drugog zrnja koje se lagano pržilo i zatim mljelo u mlinovima. Proizvod su autohtoni stanovnici Gran Canarije zvali „gofio” prije španjolskog osvajanja, a taj se naziv koristi i danas (García Quesada, 1998.).

— Osobito vrijedan spomena jest članak Péreza Vidala (1955.) koji navodi „gofio” kao najbolji primjer da latinsko-američki španjolski sadrži posuđenice s Kanarskih otoka: uporaba riječi proširila se diljem Amerike u mjeri da ju neki španjolski rječnici definiraju kao amerikanizam. Međutim, podrijetlo riječi s Kanarskih otoka potvrđeno je u La aportación de canarias a la población de América (José Pérez Vidal, 1955.).

— Mnogi službeni kroničari tog vremena i mnogi putnici pisali su o toj jedinstvenoj vrsti hrane s Kanarskih otoka, posebno povjesničar i fratar Abreu Galindo (1590.–1602.), koji je opisuje u Historia de la Conquista de las Siete Islas Canarias, te Marín y Cubas (1694.).

— „Gofio Canario” izvorni je proizvod s Kanarskih otoka koji je bio i još uvijek jest najtradicionalnija hrana otočja, što je potvrđeno brojnim dokumentima i predmetima očuvanima do danas u znanstvenim i etnološkim muzejima, što pokazuje da se gofio konzumirao na otočju od davnina: jeli su ga prvi stanovnici, a jede se i danas.

— Metode za izradu gofija u osnovi su još uvijek iste kao i one koje je koristilo autohtono stanovništvo; otoke su osvojili Španjolci u 15. stoljeću koji su usvojili gofio kao osnovni dio svoje prehrane.

— U svojoj knjizi Cinq années de séjour aux Iles Canaries (1891.) René Verneau piše o važnosti te hrane za autohtono stanovništvo i za otočane tog vremena.

Svojstva koja određuju posebnost proizvoda jesu organoleptička svojstva opisana u točki 3.2, koja proizlaze iz načina pripreme.

Načini proizvodnje, tehnike za kontrolu strojeva, različiti stupnjevi prženja i recepti za mješavine različitog zrnja/mahunarki prenosili su se s naraštaja na naraštaj. Mnogi proizvođači razvili su recepte za najbolje „gofije”, s organoleptičkog stajališta, koristeći stare recepte s različitim udjelima žitarica i/ili mahunarki koje su, prema usmenoj predaji, poboljšavale svojstva proizvoda. Kontrolu procesa prženja i mljevenja, tako da proizvod ima vizualnu, olfaktornu i opipnu autentičnost koju potrošači očekuju, provodi glavni mlinar, koji koristi iskustvo koje se prenosi s oca na sina, s obzirom na to da su većina mlinova koji danas postoje obiteljski poslovi.

Specifična organoleptička svojstva gofija postoje uglavnom zbog laganog prženja i sporog mljevenja žitarica i/ili mahunarki, što su značajke proizvodnje koje su bez sumnje povezane sa zemljopisnim područjem.

Svi ti razlikovni čimbenici daju „Gofiju Canariju” fizikalna, kemijska i organoleptička svojstva koja ga jasno obilježavaju i koja cijeni potrošač.

5.3. Uzročna veza između zemljopisnog područja i kvalitete ili svojstva proizvoda (za ZOI) ili posebna kvaliteta, ugled ili drugo svojstvo proizvoda (za ZOZP)

Zaključci studija provedenih radi kvantificiranja razlika između gofija s različitim podrijetlom su kako slijedi:

— Kada se uzorci proizvedeni na Kanarskim otocima usporede s uzorcima proizvedenim drugdje, jasno je da postoje značajne olfaktorno-okusne razlike. Preciznije, „Gofio Canario” ima miris, okus po prženju i ljepljivost koji su znatno drukčiji od onih kod gofija proizvedenih drugdje. Ljepljivost je najbolji parametar za razlikovanje teksture.

— Postoji jasna povezanost između regije podrijetla i boje, mirisa, stupnja prženosti, ljepljivosti i ukupne kvalitete.

Stupanj prženja i ljepljivosti je taj koji razlikuje „Gofio Canario” od gofija proizvedenog drugdje. To su parametri koji izravno ovise o odlukama koje donese glavni mlinar. Vještina glavnog mlinara na Kanarskim otocima ključna je za organoleptička svojstva „Gofija Canarija”, time pokazujući uzročnu vezu između posebnog proizvodnog procesa na Kanarskim otocima i posebnih svojstava proizvoda.

Osebujna svojstva „Gofija Canarija” stvorili su mu ugled i glasovitost: brojne publikacije i recepti koji koriste „Gofio Canario” još su jedan dokaz veze između „Gofija Canarija” i Kanarskih otoka.

Uputa na objavljivanje specifikacije

(Članak 5. stavak 7. Uredbe (EZ) br. 510/2006 (3))

http://www.gobiernodecanarias.org/agricultura/icca/Doc/Productos_calidad/Pliego_de_condiciones_IGP_Gofio_Canario.pdf

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Zamijenjena Uredbom (EU) br. 1151/2012.